da da da da da da nb da da da da nb da da de en en
Over 300 point blev scoret, da De Gamle slog Forty Øst forholdsvis sikkert - Svanholm Cricketklub
Lørdag d. 15. juni 2013 kl. 12:30 af Henrik Pfaff
Med skam må det meddeles, at referenten gik glip af en vaskeægte sensation, idet Morten Petersson vandt lodtrækningen til kampen mod Forty Øst. Dette skyldtes referentens sene fremmøde (ca. 5 minutter for sent til kampstart), da han havde glemt at tjekke sin kalender for, hvornår det var, denne kamp skulle spilles. Resultatet var da også mange satiriske bemærkninger fra spillerne om referentens åndsevner.
Om hele denne optakt til kampen var med til at sætte holdet op, vides ikke helt med sikkerhed, da referenten efterfølgende storsindet valgte at lade 'de unge mennesker' more sig på den gamles bekostning. Anfører Morten (27*) og Kenneth Schwaner-Hansen (15) åbnede 'ballet' med at sætte tempoet for de efterfølgende gærdespillere. Da Kenneth måtte forlade gærdet var scoringstempoet oppe på ikke mindre end 9 point pr. over. De to næste, Allan Majgaard (28*) og Jan Overgaard (28*), ville på ingen stå tilbage for de to første, så da begge havde forladt gærdet, var tempoet kun faldet marginalt. Allan From (17) mistede tilsyneladende lidt af slagstyrken, idet han blev grebet ud. Han plejer da ellers nok at kunne hamre den langt ud over grænsen. Michael Petersson (25*) havde kun i meget kort tid følgeskab af Jan Bøgh Nielsen (0), der var noget sur på sig selv over det pauvre resultat. Det gav nu plads til sidstegærdet Niels Pedersen (13*), der sammen med Michael skulle forsøge at batte overne ud. Da Michael på dette tidspunkt (vi havde 144 point, da Niels kom ind) hastigt havde nærmet sig maksimum-scoren på 25, skulle Niels forsøge at score så mange point som muligt. Det lykkedes da også til dels for Niels, hvorimod Michael måtte holde tilbage på de slag for ikke at passere for hurtigt. Taktikken holdt da også, således at det sidste point blev scoret med kun én bold tilbage. Hermed kom scoren op på et ganske fornuftigt niveau, nemlig 170 point.
Med denne total i ryggen lignede det en overkommelig opgave for De Gamle at holde Forty Øst under denne score. Men Forty Øst ville det tilsyneladende anderledes, idet deres scoringstempo efterhånden som kampen skred frem, øgedes til alarmerende knap 8 point pr. over med 5 overs tilbage. Alt kunne dog ende lykkeligt da De Gamle lykkedes at holde deres nede på i alt 154 point. Til at sørge for dette resultat, lagde Allan F. (0 for 23) og Jan B. (1 for 31) ud med tilpas fjendtlig bowling. Til gengæld blev Niels (0 for 22) maltrakteret på sine kun 2 overs, hvorefter Allan M. (3 for 39) og Jan O. (1 for 29) sørgede for at afvikle de sidste overs med passende skarphed.
Efter denne sejr ventede der selvfølgelig et varmt bad til De Gamle, mens det var lige før at der bredte sig en katastrofal stemning i baren. Fadøls-anlægget var simpelthen efter ganske få udskænkninger løbet tør for begge typer øl. Situationen bedredes dog, da Nissen efter betænkelig lang ventetid (ca. 3 minutter) dukkede op med nye friske fustager, indeholdende det for De Gamle livgivende kolde fadøl. Hermed afsluttedes dagen med en ekstra happy ending, der en overgang ellers så ud til at ende i rent mytteri blandt spillerne.
Svanholm 170 for 3 på 24,5 overs
Forty Øst 154 for 5 på 25 overs
Fra en lettere forsinket referent